*Para a publicación semanal véxase Ambiente (O Carballiño)*.
Unha lagoa, onde existen especies en ambientes como os acuáticos ou os terrestres.
O **ambiente** (ou o **medio**), en ecoloxía, defínese como os elementos bióticos e abióticos que rodean aos organismos, ou ás poboacións, e que determinan a súa capacidade de supervivencia, o seu desenvolvemento e a súa evolución. O conxunto de condicións externas que afectan a esas condicións poden ser de tipo social e cultural, e nalgúns contextos, incluso políticas e económicas. As dimensións dos ambientes varían desde escalas microscópicas ao conxunto da terra e son incontables. Os ambientes pódense clasificar segundo as súas características, por exemplo, en ambientes mariños, atmosféricos ou terrestres. Cando se lle presta atención aos espazos ocupados polas especies, o termo ambiente adoita ser un sinónimo de hábitat.

Os espazos onde as actividades humanas tiveron un efecto de transformación importante do ambiente "natural", como a construción de cidades e urbanizacións ou transformado a terra en labradío intensivo, pódese definir como ambientes de antroposfera.

O "día mundial do ambiente" celebrase o 5 de xuño.

Étimo
-----

A palabra "ambiente" procede do latín *ambiens, -ambientis*, e esta de *ambere*, "rodear", "estar a ambos lados". A palabra "medio", como substantivo, procede do latín *medium* (forma neutra) e como adxectivo, do latín *medius* (forma masculina). O termo "medio ambiente" é redundante.

Dominios
--------

Estrutura en capas da terra: (1) o núcleo interno, (2) o núcleo externo, (3) o manto (4)e manto superior, (5) a litosfera e (6) a codia terrestre.
Os ambientes terrestres danse en catro grandes dominios onde se poden producir a interacción entre os organismos vivos con factores bióticos ou abióticos: a litosfera, a hidrosfera, a atmosfera e a biosfera. Nestes dominan os medios rochosos, acuosos, aéreos ou bióticos, respectivamente. Nalgúns casos defínese a criosfera como un ambiente propio, independente da hidrosfera, e a pedosfera (que é o conxunto de solos) como unha parte propia da litosfera.

Interaccións entre a vida e os ambientes
----------------------------------------

As formas de vida que están presentes arestora estano porque conseguiron adaptarse, ou o estiveron conseguindo, as condicións de ambiente que ocupan. Factores abióticos como a temperatura, a luz, a humidade, os nutrientes dos solos ou outros, condicionan ás especies dentro do ambiente. Do mesmo xeito, as formas de vida modifican as condicións dos ecosistemas, coa produción de recursos ou a creación de novos nichos. Así, a liberación de oxíxeno á atmosfera foi un fito evolutivo que determinou os patróns bioxeoquímicos do planeta e modificaron os ambientes presentes no planeta. Deu pé a que aparecesen as plantas, e logo a vida animal, no evento da grande oxidación.

Notas
-----

1. ↑  Gómez Márquez, Jaime; Viñas Díaz, Ana María; González González, Manuel; Villar Docampo, David; Vale Ferreira, Luís; Fresco, Victor; Martínez Calvo, María Liliana (2010). *Dicionario de Bioloxía galego-castelán-inglés*. Facultade de Bioloxía da Universidade de Santiago, Centro Ramón Piñeiro para a Investigación en Humanidades e Consellería de Educación e Ordenación Universitaria da Xunta de Galicia: Galigraf Galicia. p. 220. ISBN 978-84-453-4973-1.
2. 1 2  A Real Academia Galega define como sinónimos perfectos para este concepto a *ambiente* e *medio*, suxerindo ambos sobre do uso de *medio ambiente*, importado do castelán.
3. ↑  Herbert C. Hanson (1962). *Dictionary of Ecology*. Ambiente: a suma de todos os factores externos que poidan afectar aos organismos.
4. 1 2  Michael Allaby (2010). Oxford University Press, eds. *A Dictionary of Ecology* (5 ed. ed.). ISBN 9780199567669. doi:10.1093/acref/9780199567669.001.0001.
5. 1 2  Peter Collin (2009). *Over 7,000 terms clearly defined* (6 ed. ed.). A&C Black Business Information and Development. p. 264. ISBN 9781408102220.
6. ↑  O ambiente defínese como o "conxunto de características externas que afectan o comportamento dun sistema" segundo Gómez Marquez et al. 2010 en "Dicionario de Bioloxía".
7. ↑  Nacións Unidas (eds.). "World Environment Day 5 June".

Véxase tamén
------------

### Outros artigos

* Biosfera
* CITES
* Convenio sobre a diversidade biolóxica
* Protocolo de Quioto
* Quentamento global

### Ligazóns externas

* Ciencias para as políticas ambientas da Comisión Europea*(en inglés)*
* Ecosistemas e Conectividade - Ministerio de Agricultura e Pesca e Ambiente, Goberno de España *(en castelán)*
* Protección do medio - Consellaría de medio ambiente e ordenación do territorio, Xunta de Galicia*(en galego)*
* Sitema de información ambiental - Consellaría de medio ambiente e ordenación do territorio, Xunta de Galicia*(en galego)*

|  |  |
| --- | --- |
| Control de autoridades | 
* Wd: Q43619
* BNCF: 3690
* GEC: 0103453
* MAG: 167878066
* NKC: ph135446
* PSH: 971

 |